ང་ནི་ཆུང་དུས་ནས་བཟུང་བའི་ཕ་མ་དང་ཁ་བྲལ་ནས་ས་མཐའི་འཁྱམ་པོ་ཞིག་ཡིན།མ་ཟད།རང་གཤིས་ཡང་བྱིས་པ་ལྟར་ཧ་ཅང་སེམས་ཆུང་ཞིག་ཡིན།རང་ཉིད་ལ་དགའ་མཁན་དང་གཅེས་མཁན་རྣམས་ཀྱི་ཚིག་ངན་རེ་བཤད་དུས་མིག་ཆུ་རང་དབང་མེད་པར་ལམ་སང་ཤོར་མཁན་ཞིག་ཡིན།ལོ་ན་ཕྲ་དུས་ནས་བོད་ཁྱིམ་སློབ་གླིང་ནས་འཚར་ལོང་བྱུང་བས་ཕ་མའི་བརྩེ་སེམས་དང་ནང་མིའི་བྱམས་སྐྱོང་དེ་ཙམ་ཐོབ་མ་མྱོང་།ད་ལྟ་བསམ་ན།དེ་ནི་བྱིས་པ་ཞིག་ལ་ཆེས་དཀའ་ངལ་འཕྲད་པའི་ཛ་དྲག་གི་གནས་སྐབས་ཤིག་ཡིན་ན་ཡང་སྐབས་དེར་སུ་ཡང་རང་ཉིད་ཀྱི་གཡས་གཡོན་ན་མེད།དེ་ལྟ་ནའང།ལས་དབང་ཞིག་གམ།བརྩེ་སེམས་ཤིག།དུས་ཚོད་ཅིག་གི་བར་ཐག་ནས་ང་དང་ཨ་མ།ད་དུང་རྒན་ལགས་ང་ཚོ་གསུམ་ངོས་ཤེས་གྱུར།དྲང་མོར་བཤད་ན་མི་རེ་རེར་འཚར་ལོངས་ཀྱི་བརྒྱུད་རིམ་རེ་ཡོད་པས།མི་ཚེ་གང་བོར་ཅི་བསམ་དོན་དུ་འགྲུབ་པ་ཞིག་མེད་པས་སྐྱིད་རེས་སྡུག་རེས་ཀྱི་ངང་དུ་འཚོ་བ་བསྐྱལ་དགོས་མོད།འོན་ཀྱང་འདི་ནི་འཆི་བ་སྟེ།དེ་རིང་མེད།སང་ཉིད་མེད།གནངས་ཉིད་མེད།ནམ་ཡང་མཐོང་གནས་སུ་མེད།དེ་ལས་ཡིད་སྐྱོང་བ་ཞིག་ལ།དགུང་ལོ་གོ་ལྔ་ཅན་གྱི་ཨ་མའི་ཁ་ནས་སྐད་ཆ་གང་ཡང་བཤད་མ་ཐུབ་པར་མིག་གཉིས་ནས་མཆི་མ་བཏང་བཞིན།ལག་གི་ཕྲེང་ཐོག་ལ་མོ་འདེབས་ཞིང་རེ་བ་ཟད་སོང་བའི་སྐྱོ་ཉམས་རེ་མཐོང་དུས།ང་ལྷག་ཏུ་སྐྱོ་ནས་ཁ་ནས་ཨ་མ་རྒན་ལགས་བདེ་མོ་རེད་སྐྱོན་མི་འདུགཟེར་ནས་སེམས་གསོ་རེ་བཏང་ནས་བསྡད་དུས།གློ་བུར་དུ་སྨན་ཁང་ནས་ཁ་པར་ཐོན་ཐལ།སྐབས་དེ་དུས་ང་ཧ་ཅང་འཇིགས་དྲགས་པས་ཁ་པར་ལ་ལན་འདེབས་པའི་བློ་ཁོག་མི་འདུག།རེད་དེ།གནས་ཚུལ་གང་ཡིན་མིན་ལ་ཤེས་འདོད་ཆེས་བས།